### Beslutningstema

Kommunalbestyrelsen skal beslutte, om forvaltningens redegørelse til Ankestyrelsen i en mulig tilsynssag kan godkendes.

### Sagsfremstilling

Ifølge Tønder Kommunes forretningsorden er fristen for at få en sag efter initiativretten på dagsordenen 8 dage før et ordinært kommunalbestyrelsesmøde. Der har imidlertid været praksis for at kunne få en sag på dagsordenen helt frem til 6 dage før et kommunalbestyrelsesmøde.

Oscar Christensen, Nye Borgerlige, anmodede den 21. april 2022 om at få en sag på dagsordenen for kommunalbestyrelsesmødet den 28. april 2022.

Borgmesteren orienterede ved modtagelsen af initiativretssagen Oscar Christensen om, at han ikke kunne få sagen på dagsordenen, idet sagen ikke vedrørte kommunens beføjelser. Borgmesteren kan imidlertid ikke afvise at optage en sag på udkastet til dagsorden med en sådan begrundelse, hvorfor dette spørgsmål skulle have været afgjort af Kommunalbestyrelsen efter indstilling fra borgmesteren under Kommunalbestyrelsens godkendelse af dagsordenen.

Nye Borgerliges sekretariatschef har på vegne af Oscar Christensen sendt en klage til Ankestyrelsen. Klagen omhandler dels, at borgmesteren i strid med styrelsesloven har nægtet Oscar Christensen at få optaget et punkt på dagsordenen den 28. april 2022, dels at borgmesteren igen på selve kommunalbestyrelsesmødet nægtede Laust Ravn anmodning om, at Kommunalbestyrelsen skulle træffe beslutning om borgmesterens afvisning af at sætte punktet på dagsordenen.

Forvaltningen har efter anmodning fra Ankestyrelsen redegjort for forløbet. Ankestyrelsen har efterfølgende bedt om, at Kommunalbestyrelsen behandler denne redegørelse og samtidig tager stilling til den del af klagen, der vedrører borgmesterens håndtering af sagen på kommunalbestyrelsesmødet den 28. april 2022.

Da Kommunalbestyrelsen på mødet den 28. april 2022 skulle godkende borgmesterens udkast til dagsordenen, bad Oscar Christensen om ordet og anmodede om, at Kommunalbestyrelsen skulle tage stilling til, om hans initiativretssag var taget retmæssigt af dagsordenen. Borgmesteren svarede hertil, at han anerkendte, at han ikke kunne tage stilling til spørgsmålet om, hvorvidt sagen skulle afvises med henvisning til, at den ikke var et kommunalt anliggende. Han afviste dog, at Kommunalbestyrelsen skulle tage stilling til Laust Ravn anmodning på mødet med henvisning til, at hans initiativretssag var indgivet efter deadline og dermed ville blive sat på udkastet til dagsordenen for førstkommende møde den 25. maj 2022.

På kommunalbestyrelsesmødet den 25. maj 2022 behandlede Kommunalbestyrelsen sagen efter den korrekte procedure og besluttede at tage den af dagsordenen ved mødets start.

### Lovgrundlag

Styrelsesloven og [adresse]

### Kommunaldirektøren indstiller,

at den skriftlige redegørelse til Ankestyrelsen godkendes, og

at den supplerende redegørelse, som fremgår af sagsfremstillingen, godkendes.

### Beslutning

Indstillingen godkendt. Oscar Christensen (D) kan ikke følge indstillingen.

Simon Paulsen (C) deltog ikke i mødet.